พระราชอุดมมงคล (เอหม่อง อุตฺตมรมฺโภ)

**พระราชอุดมมงคล (หลวงพ่ออุตตมะ)** (5 มีนาคม พ.ศ. 2453 - 18 ตุลาคม พ.ศ. 2549) พระเกจิอาจารย์ชื่อดัง เจ้าอาวาสวัดวังก์วิเวการาม ตำบลหนองลู อำเภอสังขละบุรี จังหวัดกาญจนบุรี เป็นพระภิกษุที่ได้ความเคารพเลื่อมใสในหมู่คนไทยเชื้อสายมอญและชาวพุทธทั่วไป เป็นพระนักเดินธุดงคกรรมฐาน ออกเดินธุดงค์ไปบำเพ็ญธรรมอยู่บนเขา หลายครั้งเป็นเวลานาน

## ประวัติ
หลวงพ่ออุตตมะ เดิมชื่อ **เอหม่อง** () เกิดเมื่อ 5 มีนาคม พ.ศ. 2453 ที่โมกกะเนียง ตำบลเกลาสะ อำเภอเย่ จังหวัดเย่ (เดิมอยู่ในจังหวัดมอละมไยน์) ประเทศพม่า เป็นบุตรคนโตในครอบครัวเชื้อสายมอญ จำนวน 12 คน ของนายโง และนางทองสุก หลังเรียนหนังสือจบจากพม่าเมื่ออายุ 18 ปี ได้บรรพชาเป็นสามเณรที่วัดเกลาสะ ได้ศึกษาภาษาบาลี และพระปริยัติธรรมจนสอบได้นักธรรมชั้นโท อุปสมบทเป็นพระภิกษุที่วัดเกลาสะ ได้รับฉายาว่า **อุตตมรัมโภ** แปลว่า ผู้มีความพากเพียรอันสูงสุด โดยได้ตั้งเจตจำนงที่จะบวชไม่สึกจนตลอดชีวิต  

เมื่อ พ.ศ. 2475 อุตตมรัมโภภิกขุสามารถสอบได้นักธรรมชั้นเอก จากสำนักเรียนวัดปราสาททอง อำเภอเย่ จังหวัดมอละมไยน์ ต่อมา พ.ศ. 2484 สอบได้เปรียญธรรม 8 ประโยค ซึ่งเป็นชั้นสูงสุดของคณะสงฆ์ในประเทศพม่า ที่สำนักเรียนวัดสุขการี อำเภอสะเทิม จังหวัดสะเทิม อุตตมรัมโภภิกขุจึงได้เดินทางไปศึกษาวิปัสสนากรรมฐานที่วัดตองจอย และวัดป่าเลไลยก์ จนมีความรู้ความสามารถในเรื่องวิปัสสนากรรมฐาน ตลอดจนวิชาไสยศาสตร์และพุทธาคมเป็นอย่างดี และชอบออกเดินธุดงค์ไปตามที่ต่าง ๆ ในประเทศพม่า

อุตตมรัมโภภิกขุเข้ามาในประเทศไทยครั้งแรกทางจังหวัดเชียงใหม่ เมื่อ พ.ศ. 2486 โดยเดินธุดงค์มาจำพรรษาอยู่ที่วัดสวนดอก ก่อนจะออกธุดงค์ไป แม่ฮ่องสอน ตาก เชียงราย น่าน กาญจนบุรี  

เนื่องจากเหตุการณ์บ้านเมืองในประเทศพม่าขณะนั้น อุตตมรัมโภภิกขุจึงเดินทางเข้าสู่ประเทศไทยอีกครั้งทางหมู่บ้านอีต่อง ตำบลปิล็อก อำเภอสังขละบุรี จังหวัดกาญจนบุรี  ขณะจำพรรษาอยู่ที่วัดเกาะ อำเภอโพธาราม จังหวัดราชบุรี มีคนมาแจ้งข่าวว่าที่สังขละบุรีมีชาวมอญจากบ้านเดิมของท่าน อพยพเข้าเมืองไทยและต้องการนิมนต์ท่านไปเยี่ยม ท่านได้พบกับชาวมอญที่อพยพมาจากโมกกะเนียง เจ้าคะเล และมอละมไยน์ และพาชาวมอญเหล่านี้ไปอาศัยอยู่ที่บ้านวังกะล่าง ถือเป็นจุดกำเนิดของชุมชนชาวมอญในสังขละบุรี 

ใน พ.ศ. 2499 หลวงพ่ออุตตมะร่วมกับชาวบ้านชาวกะเหรี่ยงและชาวมอญ ได้พร้อมใจกันสร้างศาลาวัดขึ้น มีฐานะเป็นสำนักสงฆ์ แต่ชาวบ้านโดยทั่วไปเรียกว่า **วัดหลวงพ่ออุตตมะ** ตั้งอยู่บนเนินสูงในบริเวณที่เรียกว่าสามประสบ เพราะมีแม่น้ำ 3 สายไหลมาบรรจบกันคือแม่น้ำซองกาเลีย แม่น้ำบีคลี่ แม่น้ำรันตี ใน พ.ศ. 2505 ได้รับอนุญาตจากกรมการศาสนาให้ใช้ชื่อว่า "วัดวังก์วิเวการาม" ซึ่งตั้งตามชื่ออำเภอวังกะ ในวัดมีการก่อสร้างเจดีย์จำลองแบบจากมหาโพธิวิหาร เมืองพุทธคยา ประเทศอินเดีย เริ่มก่อสร้าง พ.ศ. 2518 แล้วเสร็จเมื่อ พ.ศ. 2529 

ต่อมาทางการไฟฟ้าฝ่ายผลิตได้ก่อสร้างเขื่อนวชิราลงกรณ์ ซึ่งเมื่อกักเก็บน้ำ น้ำในเขื่อนจะท่วมตัวอำเภอเก่ารวมทั้งหมู่บ้านชาวมอญ ทางวัดจึงได้ย้ายมาอยู่บนเนินเขาในที่ปัจจุบัน โดยทางราชการได้ช่วยเหลือในการอพยพผู้คนซึ่งมีอยู่ราว 1,000 หลังคาเรือน บนพื้นที่ 1,000 ไร่เศษ ส่วนบริเวณวัดหลวงพ่ออุตตมะเดิม ปัจจุบันจมอยู่ใต้น้ำ และมีชื่อเสียงเป็นสถานที่ท่องเที่ยว Unseen Thailand เป็นที่รู้จักในชื่อว่า **วัดใต้น้ำ สังขละบุรี**

## ลำดับสมณศักดิ์และตำแหน่ง
* ได้รับแต่งตั้งเป็น*พระครูสังฆรักษ์* 
* พ.ศ. 2504 เป็นเจ้าอาวาสวัดวังก์วิเวการาม
* พ.ศ. 2505 เป็นเจ้าอาวาสวัดศรีสุวรรณาราม
* 5 ธันวาคม พ.ศ. 2512 พระราชทานสมณศักดิ์เป็นพระครูสัญญาบัตรที่ *พระครูอุดมสิทธาจารย์*
* 5 ธันวาคม พ.ศ. 2524 ได้รับพระราชทานสมณศักดิ์เป็นพระราชาคณะที่ *พระอุดมสังวรเถร*
* 5 ธันวาคม พ.ศ. 2534 ได้รับพระราชทานเลื่อนสมณศักดิ์เป็นพระราชาคณะชั้นราชที่ *พระราชอุดมมงคล พหลนราทร มหาคณิสสร บวรสังฆาราม คามวาสี*
## มรณภาพ
หลวงพ่ออุตตมะเข้ารับรักษาตัวที่โรงพยาบาลศิริราช ตั้งแต่วันที่ 25 พฤศจิกายน พ.ศ. 2547 ด้วยโรคไต โรคหัวใจ โรคปอด สมองขาดเลือดไปเลี้ยง ท่านไม่รู้สึกตัวและไม่สามารถลืมตาเองได้เป็นเวลากว่า 1 ปี จนกระทั่งเกิดอาการติดเชื้ออย่างรุนแรง และมรณภาพจากการติดเชื้อในกระแสโลหิตจากภาวะปอดอักเสบ เมื่อเวลา 7.22 น. ของวันที่ 18 ตุลาคม พ.ศ. 2549 อายุรวม 97 ปี
 
นางมะเอติน อายุ 83 ปี น้องสาวคนที่ 8 ของหลวงพ่ออุตตมะรวมถึงญาติพี่น้องและชาวมอญทีนี่ ต้องการให้บรรจุสรีรสังขารของหลวงพ่อไว้ในโลงแก้วที่วัดมากกว่าฌาปนกิจ เพื่อให้ประชาชนมากราบไหว้ วันที่ 19 ตุลาคม พ.ศ. 2549 พระบาทสมเด็จพระเจ้าอยู่หัวในรัชกาลที่ 9 ทรงพระกรุณาโปรดเกล้าฯ ให้นายพลากร สุวรรณรัฐ องคมนตรี เป็นผู้แทน 9 พระบรมวงศานุวงศ์วางพวงมาลาหน้าศพ พระราชทานหีบศพทอง และทรงรับศพไว้ในพระบรมราชูปถัมภ์ ขณะที่มีประชาชนนับหมื่นคนร่วมไว้อาลัย  

หลังพิธีศพหลวงพ่ออุตตมะ 100 วัน วันที่ 19 กุมภาพันธ์ พ.ศ. 2550 ได้มีพิธีแต่งศพหลวงพ่อโดยเจ้าหน้าที่กองงานพิธีสำนักพระราชวัง พร้อมด้วยพระภิกษุชั้นผู้ใหญ่ และศิษยานุศิษย์ที่ใกล้ชิด จากนั้นให้ชายไทยและมอญรวม 15 คนสวมชุดขาวและถือศีลแปดตั้งแต่วันที่ 16 กุมภาพันธ์ที่ผ่านมา นำศพหลวงพ่อขึ้นเตียงที่มีล้อเหล็ก แห่เข้าไปในศาลาการเปรียญ เพื่อให้ประชาชนกราบไหว้ จากนั้นแห่ไปยังศาลาหลวงพ่ออุตตมะที่อยู่ใกล้กัน เพื่อนำสรีรสังขารของหลวงพ่อบรรจุลงในโลงแก้วที่ประดับด้วยปราสาท 9 ยอด ภายหลังพิธีบรรจุสรีรสังขารของหลวงพ่อ เจ้าหน้าที่กองพิธีสำนักพระราชวังให้ชายมอญและไทยรวม 179 คน ที่นุ่งขาวห่มขาวกราบสรีรสังขารหลวงพ่อก่อนเตรียมเข้าพิธีบรรพชา ก่อนเปิดให้ลูกศิษย์และประชาชนทั่วไปกราบไหว้

## อ้างอิง

## แหล่งข้อมูลอื่น
* วัดใต้น้ำ สังขละบุรี 
* หลวงพ่ออุตตมะ ประทีปแห่งไทยรามัญ 

หมวดหมู่:ภิกษุในสังกัดคณะสงฆ์มหานิกาย
หมวดหมู่:เจ้าอาวาส
อุดมมงคล เอหม่อง
หมวดหมู่:ชาวไทยเชื้อสายมอญ
หมวดหมู่:ชาวพม่าเชื้อสายมอญ
หมวดหมู่:บุคคลจากรัฐมอญ
หมวดหมู่:ภิกษุจากจังหวัดกาญจนบุรี
ราชอุดมมงคล